|  |
| --- |
| **ЗАКОН**  **О ПЛАТАМА ЗАПОСЛЕНИХ У ОСНОВНИМ И СРЕДЊИМ ШКОЛАМА И ЂАЧКИМ ДОМОВИМА У**  **РЕПУБЛИЦИ СРПСКОЈ**  ***("Сл. гласник РС", бр. 11/2019)*** |

**Члан 1**

Овим законом уређује се начин утврђивања плата запослених лица у основним и средњим школама и ђачким домовима Републике Српске (у даљем тексту: запослени).

**Члан 2**

(1) Плата запослених састоји се од основне плате, увећања плате и накнада прописаних овим законом.

(2) Плата из става 1. овог члана представља плату прије опорезивања порезом на доходак.

(3) Бруто плата је плата увећана за доприносе.

(4) У свим елементима који чине плату из става 1. овог члана садржан је порез.

**Члан 3**

(1) Под увећањем плате у смислу члана 2. овог закона сматра се увећање по основу:

1) година стажа осигурања,

2) радa ноћу,

3) радa током републичких празника и других дана када се по закону не ради,

4) отежаних услова рада,

5) радa у комбинованим одјељењима.

(2) Запослени имају право на накнаду плате у пуном износу, изузев увећања из става 1. т. 2), 3), 4) и 5) овог члана, током: коришћења годишњег одмора, плаћеног одсуства, републичких празника, привремене спријечености за рад због повреде на раду или професионалне болести.

**Члан 4**

(1) Право на плату остварује се даном ступања на рад.

(2) Право на плату престаје даном престанка радног односа.

**Члан 5**

(1) Запослени имају право на плату из члана 2. овог закона.

(2) Начин обрачуна и исплата плата јединствени су за запослене, а зависе од радног мјеста, платне групе и платне подгрупе.

(3) Плате се исплаћују у текућем мјесецу за претходни мјесец у складу са терминским мјесечним планом потрошње буџета Републике Српске (у даљем тексту: буџет).

(4) Средства за бруто плате обезбјеђују се у буџету.

**Члан 6**

(1) Основна плата обрачунава се и исказује мјесечно за пуно радно вријеме, према радном мјесту и одговарајућој платној групи и платној подгрупи.

(2) Основна плата из става 1. овог члана је производ цијене рада као израза вриједности за најједноставнији рад и коефицијента утврђеног према платној групи и платној подгрупи.

(3) Увећање основне плате за сваку навршену годину стажа осигурања износи:

1) до навршених 25 година 0,3%,

2) након навршених 25 година, свака наредна година 0,5%.

(4) Накнаде за топли оброк и регрес урачунате су у износ основне плате из става 2. овог члана и не могу се посебно исказивати.

(5) Основна плата обрачуната у складу са овим чланом за пуно радно вријеме за редован рад не може бити нижа од утврђене најниже плате у Републици Српскoj.

**Члан 7**

(1) Цијена рада је израз вриједности за најједноставнији рад и основ за обрачун основне плате.

(2) Влада Републике Српске (у даљем тексту: Влада) у току израде буџета сваке године са представницима репрезентативног гранског синдиката води преговоре о цијени рада за наредну годину.

(3) Акт о цијени рада потписују предсједник Владе и предсједник репрезентативног гранског синдиката.

(4) Акт из става 3. овог члана објављује се у "Службеном гласнику Републике Српске".

**Члан 8**

(1) Ако се у једном од квартала не остварује буџет у пуном обиму, плате запослених умањују се до висине процента мање остварених прихода буџета.

(2) Одлуку о проценту умањења плате доноси Влада, на приједлог Министарства финансија.

**Члан 9**

Запослени у основној школи разврставају се у платне групе и платне подгрупе са сљедећим платним коефицијентима за обрачун основне плате:

1) прва платна група:

1. прва платна подгрупа:

- директор основне школе која има више од 800 ученика (висока стручна спрема)..............15,44;

- директор основне школе која има више од 800 ученика (виша стручна спрема)...................13,7;

2. друга платна подгрупа:

- директор основне школе која има од 401 до 800 ученика (висока стручна спрема)...................14,84;

- директор основне школе која има од 401 до 800 ученика (виша стручна спрема)......................13,15;

3. трећа платна подгрупа:

- директор основне школе која има до 400 ученика (висока стручна спрема)...................14,25;

- директор основне школе која има до 400 ученика (виша стручна спрема)........................12,6;

2) друга платна група:

1. прва платна подгрупа:

- помоћник директора (висока стручна спрема).....12,41;

2. друга платна подгрупа:

- стручни сарадници: педагог, психолог, логопед, дефектолог, социјални радник (висока стручна спрема)......................................... 11,82;

3. трећа платна подгрупа:

- наставник, библиотекар, секретар, рачуновођа (висока стручна спрема)......................................... 11,23;

4. четврта платна подгрупа:

- водитељ продуженог боравка, водитељ јутарњег чувања (висока стручна спрема)...........10,63;

3) трећа платна група:

1. прва платна подгрупа:

- помоћник директора (виша стручна спрема)...........9,8;

2. друга платна подгрупа:

- наставник, учитељ (са завршеном учитељском школом и стручни учитељ музичке и ликовне културе), (виша стручна спрема)...........................10,04;

3. трећа платна подгрупа:

- водитељ продуженог боравка, водитељ јутарњег чувања, библиотекар, секретар, рачуновођа (виша стручна спрема)...........................8,7;

4) четврта платна група:

1. прва платна подгрупа:

- библиотекар, секретар, рачуновођа, наставник (који нема завршену учитељску школу), (средња стручна спрема)............................................7,6;

2. друга платна подгрупа:

- административно-финансијски радник, књижничар (средња стручна спрема)..........................7;

3. трећа платна подгрупа:

- домар, возач, ложач (висококвалификовани радник или средња стручна спрема).......................6,45;

5) пета платна група:

1. прва платна подгрупа:

- домар, ложач (квалификовани радник).....................5,5;

2. друга платна подгрупа:

- ноћни чувар, чистачица, ложач (завршена основна школа или неквалификовани радник)........ 4,5.

**Члан 10**

Запослени у средњој школи разврставају се у платне групе и платне подгрупе са сљедећим платним коефицијентима за обрачун основне плате:

1) прва платна група:

1. прва платна подгрупа:

- директор средње школе која има више од 800 ученика (висока стручна спрема)...................15,44;

2. друга платна подгрупа:

- директор средње школе која има од 401 до 800 ученика (висока стручна спрема)...................14,84;

3. трећа платна подгрупа:

- директор средње школе која има до 400 ученика (висока стручна спрема)..........................14,25;

2) друга платна група:

1. прва платна подгрупа:

- помоћник директора (висока стручна спрема).....12,41;

2. друга платна подгрупа:

- наставник средње школе, стручни сарадници: педагог, психолог, социјални радник, логопед, дефектолог (висока стручна спрема).................... 11,82;

3. трећа платна подгрупа:

- библиотекар, секретар, рачуновођа, координатор праксе ван школе (висока стручна спрема).......... 11,23;

3) трећа платна група:

1. прва платна подгрупа:

- наставник практичне наставе (виша стручна спрема).....................................................................10,04;

2. друга платна подгрупа:

- библиотекар, секретар, рачуновођа, координатор праксе ван школе (виша стручна спрема).................8,7;

4) четврта платна група:

1. прва платна подгрупа:

- наставник практичне наставе (висококвалификовани радник)...............................8,58;

- координатор праксе ван школе (висококвалификовани радник).................................7,9;

2. друга платна подгрупа:

- наставник практичне наставе (средња стручна спрема)........................................................8,25;

- библиотекар, секретар, рачуновођа, координатор праксе ван школе (средња стручна спрема).............7,6;

3. трећа платна подгрупа:

- књижничар, оператер, административни радник, финансијски радник (средња стручна спрема)...........7;

- лаборант, сарадник у настави (висококвалификовани радник или средња стручна спрема).............................................................7;

5) пета платна група:

1. прва платна подгрупа:

- економ, домар, ложач (висококвалификовани радник или средња стручна спрема).......................6,45;

2. друга платна подгрупа:

- домар, ложач (квалификовани радник).....................5,5;

3. трећа платна подгрупа:

- ноћни чувар, чистачица (завршена основна школа или неквалификовани радник)....................... 4,5.

**Члан 11**

Запослени у ђачким домовима разврставају се у платне групе и платне подгрупе са сљедећим платним коефицијентима за обрачун основне плате:

1) прва платна група:

1. директор ђачког дома (висока стручна спрема)...14,25;

2) друга платна група:

1. прва платна подгрупа:

- васпитач, педагог, психолог, логопед (висока стручна спрема)......................................... 11,82;

2. друга платна подгрупа:

- библиотекар, секретар, рачуновођа (висока стручна спрема)...................................................... 11,23;

3) трећа платна група:

1. прва платна подгрупа:

- васпитач, библиотекар, секретар, рачуновођа, референт за смјештај у ђачком дому (виша стручна спрема)..........................................................8,7;

2. друга платна подгрупа:

- васпитач, библиотекар, секретар, рачуновођа (средња стручна спрема)............................................7,6;

3. трећа платна подгрупа:

- оператер, административни радник, медицинска сестра, књиговођа, благајник, шеф кухиње (средња стручна спрема)...............................................7;

4) четврта платна група:

1. прва платна подгрупа:

- економ, домар, кувар, ложач централног гријања (висококвалификовани радник или средња стручна спрема)........................................................6,45;

2. друга платна подгрупа:

- домар, ложач централног гријања, кувар (квалификовани радник)............................................5,5;

3. трећа платна подгрупа:

- портир, вешарица, помоћни кувар (полуквалификовани радник).......................................5;

4. четврта платна подгрупа:

- ноћни чувар, чистачица (завршена основна школа или неквалификовани радник)....................... 4,5.

**Члан 12**

Запослени у основним школама за дјецу са сметњама у развоју, основним музичким и балетским школама и средњим школама за ученике са посебним потребама и умјетничким школама разврставају се у платне групе и платне подгрупе са сљедећим платним коефицијентима за обрачун основне плате:

1) прва платна група:

1. прва платна подгрупа:

- директор умјетничке школе која има више од 400 ученика (висока стручна спрема)...................14,84;

- директор умјетничке школе која има више од 400 ученика (виша стручна спрема)......................13,15;

- директор основне школе за дјецу са сметњама у развоју и средње школе за ученике са посебним потребама која има више од 100 ученика (висока стручна спрема)......................................................14,84;

- директор основне школе за дјецу са сметњама у развоју и средње школе за ученике са посебним потребама која има више од 100 ученика (виша стручна спрема)......................................................13,15;

2. друга платна подгрупа:

- директор умјетничке школе која има до 400 ученика (висока стручна спрема)...................14,25;

- директор умјетничке школе која има до 400 ученика (виша стручна спрема)........................12,6;

- директор основне школе за дјецу са сметњама у развоју и средње школе за ученике са посебним потребама која има до 100 ученика (висока стручна спрема)......................................................14,25;

- директор основне школе за дјецу са сметњама у развоју и средње школе за ученике са посебним потребама која има до 100 ученика (виша стручна спрема)........................................................12,6;

2) друга платна група:

1. прва платна подгрупа:

- педагог, психолог, социјални радник, логопед, дефектолог, физиотерапеут, редукатор психомоторике, педагошки СИ терапеут (стручни сарадници), (висока стручна спрема)... 11,82;

2. друга платна подгрупа:

- наставник средње школе (висока стручна спрема)..................................................................... 11,82;

- наставник основне школе, библиотекар, секретар, рачуновођа (висока стручна спрема)... 11,23;

3. трећа платна подгрупа:

- водитељ продуженог боравка (висока стручна спрема).....................................................................10,63;

3) трећа платна група:

1. прва платна подгрупа:

- наставник, учитељ са завршеном учитељском школом и стручни учитељ музичке и ликовне културе (виша стручна спрема).............................10,04;

- медицинска сестра (виша стручна спрема)............9,25;

2. друга платна подгрупа:

- водитељ продуженог боравка, библиотекар, секретар, рачуновођа (виша стручна спрема)..........8,7;

3. трећа платна подгрупа:

- библиотекар, секретар, рачуновођа (средња стручна спрема)..........................................................7,6;

4. четврта платна подгрупа:

- оператер, административни радник, медицинска сестра, књиговођа, благајник (средња стручна спрема)............................................................................7;

4) четврта платна група:

1. прва платна подгрупа:

- економ, домар, кувар, ложач централног гријања, возач (висококвалификовани радник или средња стручна спрема)....................................6,45;

2. друга платна подгрупа:

- домар, ложач централног гријања, кувар, возач (квалификовани радник)............................................5,5;

3. трећа платна подгрупа:

- портир, вешарица (полуквалификовани радник)........5;

4. четврта платна подгрупа:

- ноћни чувар, чистачица (завршена основна школа или неквалификовани радник)....................... 4,5.

**Члан 13**

За радна мјеста која нису наведена у овом закону, а прописана су актом о унутрашњој организацији и систематизацији радних мјеста, примјењиваће се коефицијенти за обрачун основне плате према звањима и занимањима утврђеним у чл. 9. до 12. овог закона, у зависности од области у којој је систематизовано радно мјесто.

**Члан 14**

Запослени имају право на накнаду плате у пуном износу за вријеме коришћења годишњег одмора, плаћеног одсуства, републичких празника, привремене спријечености за рад због повреде на раду или професионалне болести, као и за вријеме прекида рада због пропуста послодавца да предузме одговарајуће мјере заштите на раду, утврђеног законом којим се уређују радни односи и посебним колективним уговорима.

**Члан 15**

(1) Пуно радно вријеме запослених износи 40 часова седмично.

(2) Уколико запослени ради са непуним радним временом, у складу са посебним законом или другим прописима, основна мјесечна плата одређује се сразмјерно времену проведеном на раду.

**Члан 16**

(1) Основна плата приправника са високом, вишом или средњом стручном спремом утврђује се у износу од 80% основне плате платне групе и платне подгрупе којој припада, те одговарајуће стручне спреме.

(2) Радник који нема прописану стручну спрему, односно неверификовани радник, а привремено обавља послове због недостатка кадра са прописаном стручном спремом, прима плату 30% мању од основне плате верификованог радника истог степена стручне спреме.

**Члан 17**

(1) Запослени који по налогу руководиоца раде дуже од пуног радног времена, за сваки сат прековременог радног времена имају право на један сат компензујућег радног времена.

(2) Вријеме из става 1. овог члана прерачунава се тромјесечно у слободне дане и сате, које запослени треба да искористе најкасније у року од шест мјесеци.

**Члан 18**

(1) Основна плата запослених увећава се за рад ноћу, за рад током републичких празника и другим данима када се по закону не ради, а висина увећања по овим основама одређује се посебним колективним уговором.

(2) Посебни колективни уговор закључује синдикат из члана 7. став 2. овог закона са надлежним министром по овлашћењу Владе.

**Члан 19**

(1) Запослени имају право на:

1) отпремнину при одласку у пензију и престанку радног односа у случају ако се из економских, организационих и технолошких разлога укаже потреба за престанком рада запосленог,

2) накнаду трошкова превоза приликом доласка на посао и повратка са посла,

3) јубиларну награду,

4) једнократну новчану накнаду за посебне резултате рада,

5) новчану накнаду приликом рођења дјетета,

6) новчану помоћ у случају инвалидности и дуготрајне болести,

7) новчану помоћ породици у случају смрти радника,

8) новчану помоћ у случају смрти члана уже породице,

9) накнаду по основу обављања функције предсједника или повјереника репрезентативне синдикалне организације,

10) накнаду по основу обављања функције предсједника актива директора школа.

(2) Висина накнаде из става 1. овог члана одређује се посебним колективним уговором.

**Члан 20**

(1) Запослени, осим накнада одређених овим законом, немају право на друге накнаде за рад које се исплаћују из буџета.

(2) Изузетно од става 1. овог члана, запосленима се одлуком Владе може исплатити накнада за рад за послове који нису у опису радног мјеста запосленог.

**Члан 21**

Усклађивање подзаконских аката, посебног колективног уговора којим је уређен обрачун и исплата плата и других накнада запослених и уговора о раду запослених са овим законом извршиће се у року од 30 дана од дана ступања на снагу овог закона.

**Члан 22**

Ступањем на снагу овог закона престају да важе одредбе Закона о платама запослених у области просвјете и културе Републике Српске ("Службени гласник Републике Српске", број 66/18), којe се односе на основне и средње школе и ђачке домове.

**Члан 23**

Овај закон сe објављује у "Службеном гласнику Републике Српске", а ступа на снагу 1. марта 2019. године.